**ĮSAKYMAS**

**DĖL PASIŪLYMO INVESTUOTI MOLĖTŲ RAJONO SAVIVALDYBĖS TURTĄ IR SPRENDIMO PROJEKTO TEIKIMO**

2018 m. rugpjūčio 20 d. Nr. B6-684

Molėtai

Vadovaudamasis Lietuvos Respublikos vietos savivaldos įstatymo 18 straipsnio 1 dalimi, 29 straipsnio 8 dalies 2, 5 punktais, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 22 straipsnio 2 dalimi, Sprendimo investuoti valstybės ir savivaldybių turtą priėmimo tvarkos aprašo, patvirtinto Lietuvos Respublikos Vyriausybės 2007 m. liepos 4 d. nutarimu Nr. 758 „Dėl Sprendimo investuoti valstybės ir savivaldybių turtą priėmimo tvarkos aprašo patvirtinimo“, 7 ir 9 punktais,

1. T v i r t i n u Pasiūlymo investuoti Molėtų rajono savivaldybės turtą į uždarąją akcinę bendrovę „Molėtų vanduo“ ekonominį ir socialinį pagrindimą (pridedama).

2. T e i k i u Molėtų rajono savivaldybės tarybai sprendimo projektą „Dėl Molėtų rajono savivaldybės turto investavimo ir uždarosios akcinės bendrovės „Molėtų vanduo“ įstatinio kapitalo didinimo turtiniu įnašu“ (pridedama).

3. Pripažįstu netekusiu galios Molėtų rajono savivaldybės administracijos direktoriaus 2018 m. kovo 21 d. įsakymą Nr. B6-212 „Dėl pasiūlymo investuoti Molėtų rajono savivaldybės turtą ir sprendimo projekto teikimo“.

Šis įsakymas gali būti skundžiamas Lietuvos Respublikos administracinių bylų teisenos įstatymo nustatyta tvarka.

|  |  |
| --- | --- |
| Administracijos direktorius  | Saulius Jauneika |

PATVIRTINTA

Molėtų rajono savivaldybės administracijos direktoriaus 2018 m. rugpjūčio 20 d. įsakymu Nr. B6-684

**Pasiūlymo investuoti Molėtų rajono savivaldybės turtą į uždarąją akcinę bendrovę „Molėtų VANDUO“ ekonominis ir socialinis pagrindimas**

Lietuvos Respublikos vietos savivaldos įstatymo nuostatos reglamentuoja savivaldybės atsakomybę už viešųjų paslaugų teikimą gyventojams. Savivaldybės institucijos ir administracija viešųjų paslaugų neteikia. Jas gali teikti akcinė bendrovė, kurios veikla ir įstatai to nedraudžia. Molėtų rajono savivaldybė yra uždarosios akcinės bendrovės „Molėtų vanduo“ (toliau – Bendrovė) akcininkė, valdanti 100 proc. šios bendrovės akcijų, kurių vertė 2 923 593,53 (du milijonai devyni šimtai dvidešimt trys tūkstančiai penki šimtai devyniasdešimt trys eurai ir 53 euro centai) Eur. Bendrovė kartu su Molėtų rajono savivaldybės administracija įgyvendina Savivaldybės savarankiškąją funkciją – geriamojo vandens tiekimo ir nuotekų tvarkymo organizavimą. Bendrovės pagrindinės veiklos pobūdis – vandens rinkimas, valymas, paskirstymas, nuotekų ir atliekų šalinimas, sanitarinių sąlygų užtikrinimas.

2012 metais, vadovaujantis 2010 m. liepos 27 d. jungtinės veiklos sutarties 2.1.3 ir 3.1.2.2 punktais, 2010 m. gruodžio 23 d. vietos projekto įgyvendinimo bendradarbiavimo sutarčių Nr. A14-282, Nr. A14-283, Nr. A14-284, Nr. A14-285 1.2 ir 7.3 punktais, Bendrovei buvo perduota eksploatuoti Molėtų rajono savivaldybei nuosavybės teise priklausančių 17 vandens gerinimo bei nugeležinimo įrenginių (priedas). Bendrovė, įgyvendindama investicinį projektą „Vandens tiekimo ir nuotekų tvarkymo infrastruktūros plėtra ir rekonstrukcija Molėtų rajone (Inturkėje (Pakrovų km.), Giedraičiuose, Alantoje), iš valstybės iždo paėmė paskolą ir įkeitė Bendrovės turtą. Molėtų rajono savivaldybės administracija raštu įsipareigojo padengti Bendrovės sukauptą nuostolį turtiniu įnašu, perduodama vandens gerinimo bei nugeležinimo įrenginius, kuriuos šiuo metu Bendrovė eksploatuoja.

Molėtų rajono savivaldybės finansinio turto investavimas į Bendrovę atitinka Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 22 straipsnio 2 dalies 5, 6, 7 ir 9 punktuose numatytus kriterijus:

1. investavus bus plėtojama infrastruktūra, naudinga visuomenei – gerinama viešųjų paslaugų kokybė, pasirinkimo galimybės ir prieinamumas;
2. savivaldybės įnašu bus sukuriama pridėtinė vertė ir užtikrinamas šią vertę kuriančios veiklos ilgalaikis ekonominis tvarumas;
3. iš investavimo bus gautas ne tik pelnas (pajamos), bet ir socialinis rezultatas sveikatos gerinimo srityje – atnaujinta vandens tiekimo ir nuotekų tvarkymo infrastruktūra pagerins gyventojų geriamojo vandens kokybę. Taip pat bus užtikrintas veiksmingesnis savivaldybės funkcijos - geriamojo vandens tiekimo ir nuotekų tvarkymo organizavimo – atlikimas;
4. investavimo tikslas ir siekiamas rezultatas nustatytas Molėtų rajono vandens tiekimo ir nuotekų šalinimo infrastruktūros plėtros specialiajame plane, patvirtintame Molėtų rajono savivaldybės tarybos 2009 m. balandžio 30 d. sprendimu Nr. B1-82.

Molėtų rajono savivaldybės administracija parengė perduodamo turto vertinimo ataskaitas, atitinkančias Lietuvos Respublikos [turto ir verslo vertinimo pagrindų įstatymo](http://litlex.molsav.lt/ll.dll?Tekstas=1&Id=34176&BF=1" \t "FTurinys) nustatytus reikalavimus ir gavo Audito, apskaitos, turto vertinimo ir nemokumo valdymo tarnybos prie Lietuvos Respublikos finansų ministerijos išvadą. Investuojamas turtas įvertintas 395 100 Eur. Šios lėšos investuojamos į uždarosios akcinės bendrovės „Molėtų vanduo“ įstatinį kapitalą papildomu įnašu įstatiniam kapitalui didinti.

Investuojant savivaldybės turtą turi būti vadovaujamasi Lietuvos Respublikos valstybės ir savivaldybių turto valdymo, naudojimo ir disponavimo juo įstatyme nustatytais principais:

1. visuomeninės naudos - savivaldybės turtas bus valdomas ir naudojamas, siekiant užtikrinti visuomenės interesų tenkinimą;

2. efektyvumo - sprendimu, susijusiu su savivaldybės turto valdymu, siekiama maksimalios naudos visuomenei;

3. racionalumo - savivaldybės turtas, investuotas į Bendrovę, bus tausojamas, nešvaistomas ir racionaliai tvarkomas;

4. viešosios teisės - savivaldybės turtas investuojamas teisės aktų, reglamentuojančių disponavimą savivaldybės turtu, nustatytais atvejais ir būdais.

Investuoti nekilnojamąjį turtą, didinant bendrovės įstatinį kapitalą, o ne perduoti pagal patikėjimo sutartį, ar panaudos pagrindais yra tikslinga todėl, kad Bendrovė dalyvauja ir vykdo įvairius projektus, gaunamos investicijos leidžia efektyviau planuoti ilgalaikę veiklą, įtraukiant naujai prižiūrimus įrenginius į veiklos organizavimo gaires.

Vadovaudamasis Sprendimo investuoti valstybės ir savivaldybių turtą priėmimo tvarkos aprašo, patvirtinto Lietuvos Respublikos Vyriausybės 2007 m. liepos 4 d. nutarimu Nr. 758 „Dėl Sprendimo investuoti valstybės ir savivaldybių turtą priėmimo tvarkos aprašo patvirtinimo“, 7 punktu, siūlau investuoti Molėtų rajono savivaldybei nuosavybės teise priklausantį turtą – 17 vandens gerinimo bei nugeležinimo įrenginių, esančių Molėtų rajono gyvenvietėse, kurių bendra įsigijimo vertė – 589 995,55 euro, likutinė vertė 2018 m. rugpjūčio 1 d. – 342 287,06 euro, nepriklausomo turto vertintojo nustatyta rinkos vertė – 395 100,0 eurų. Šiuo turtiniu įnašu siūlau padidinti Bendrovės įstatinį kapitalą, išleidžiant 1 362 414 (vieną milijoną tris šimtus šešiasdešimt du tūkstančius keturis šimtus keturiolika) paprastųjų vardinių akcijų ir sumažinti Bendrovės įstatinį kapitalą 310 547 (trimis šimtais dešimt tūkstančių penkiais šimtais keturiasdešimt septyniais) Eur, kad būtų panaikinti bendrovės balanse įrašyti nuostoliai, anuliuojant 1 070 852 Molėtų rajono savivaldybei priklausančias paprastąsias vardines 0,29 euro nominalios vertės akcijas.

PRIDEDAMA:

1. Perduodamo turto Molėtų rajono savivaldybei nuosavybės teisę patvirtinantys Nekilnojamojo turto registro centrinio duomenų banko išrašai ir identifikavimo dokumentai, 17 vnt.

2. Perduodamo turto vertinimo ataskaitos, 17 vnt.

3. Audito, apskaitos, turto vertinimo ir nemokumo valdymo tarnybos prie Lietuvos Respublikos finansų ministerijos raštai ir išvados.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_